Slik pruter du på bruktbilen
Dette mener VGs bruktbilekspert er de beste rådene for kjøpere i dagens marked. - Folk kjøper bruktbil sjelden. Derfor møter de gjerne opp med et «kjøperfjes» på den første bilen. Da er du solgt. Se gjerne på to-tre varianter av bilen for å få en oversikt, råder Bladet Bils redaktør Stein Pettersen. Han har selv opp igjennom årene deltatt på et hundretalls kjøp og salg av bruktbiler. - Slik markedet er nå, og du er ute etter en volummodell, er det bare å prute. Koster bilen 200.000 kroner og har ligget tilgjengelig for salg en måned, er det ingenting i veien for å starte diskusjonen på 150.000 - 160.000 kroner, sier Pettersen til VG.Han anbefaler allikevel ikke å gå for langt i skambudene. - Spesielt ved privatsalg kan dette gjøre selgeren sur. Det kan ødelegge hele pruteprosessen. Bruk heller tid på å være skeptisk til bilens kvaliteter. Påpek feil farge, flekker, riper eller ugunstig utstyr. Da kan du gjøre selger usikker og vedkommende går med på din pris. Kjøper du bruktbil gjennom forhandler er det ofte enklere å få med ekstra - som gratis service før du får bilen, nye sommerdekk eller for den saks skyld en takboks. - Dette koster forhandleren ofte ganske så lite og er bedre å gi ut enn å gå altfor mye ned i pris på bilen, sier bruktbileksperten til VG. DITT BESTE BRUKTBILTIPS? DEL DET MED ANDRE NEDERST I ARTIKKELEN!Det aller viktigste tipset er å plukke ut tre-fire forskjellige varianter av biler og følge disse slavisk på finn.no en lengre periode. - Da får du et godt bilde på hvor markedet er, du kan argumentere med selgere at de ligger feil i pris og du kan bruke forskjellige bilmodeller til å gjør selgeren usikker på prisen de har satt. Som regel er det nesten alltid slik at bilene som selges brukt ikke er satt til salgs med den laveste prisen selger kan godta, sier Pettersen til VG. Han legger til at fordelen for bruktbilkjøpere er at de aller fleste selgere allerede har skaffet seg en ny bil. - Spesielt i en situasjon som det er nå om dagen er dette et perfekt utgangspunkt for selger, sier Pettersen til VG.
Ha is i magen, prut så det holder og skaff deg full oversikt over de tre-fire bilmodellene du mener er aktuelle.